CELEX: 62020CA0029
Language: hr
Date: 2021-10-14 00:00:00
Title: Predmet C-29/20: Presuda Suda (prvo vijeće) od 14. listopada 2021. (zahtjev za prethodnu odluku koji je uputio Oberlandesgericht Köln – Njemačka) – Biofa AG/Sikma D. Vertriebs GmbH und Co. KG („Zahtjev za prethodnu odluku – Uredba (EU) br. 528/2012 – Članak 3. stavak 1. točke (a) i (c) – Pojmovi „biocidni proizvod” i „aktivna tvar” – Uvjeti – Djelovanje koje nije samo fizičko ili mehaničko – Članak 9. stavak 1. točka (a) – Odobrenje aktivne tvari – Doseg odobrenja”)

13.12.2021   
            
            
               HR
            
            
               Službeni list Europske unije
            
            
               C 502/6
            
         
      Presuda Suda (prvo vijeće) od 14. listopada 2021. (zahtjev za prethodnu odluku koji je uputio Oberlandesgericht Köln – Njemačka) – Biofa AG/Sikma D. Vertriebs GmbH und Co. KG
      (Predmet C-29/20) (1)
      
      („Zahtjev za prethodnu odluku - Uredba (EU) br. 528/2012 - Članak 3. stavak 1. točke (a) i (c) - Pojmovi „biocidni proizvod” i „aktivna tvar” - Uvjeti - Djelovanje koje nije samo fizičko ili mehaničko - Članak 9. stavak 1. točka (a) - Odobrenje aktivne tvari - Doseg odobrenja”)
      (2021/C 502/09)
      Jezik postupka: njemački
      
         Sud koji je uputio zahtjev
      
      Oberlandesgericht Köln
      
         Stranke glavnog postupka
      
      
         Tužitelj: Biofa AG
      
         Tuženik: Sikma D. Vertriebs GmbH und Co. KG
      
         Izreka
      
      Članak 3. stavak 1. točku (a) prvu alineju Uredbe (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda, kako je izmijenjena Uredbom (EU) br. 334/2014 Europskog parlamenta i Vijeća od 11. ožujka 2014., u vezi s člankom 3. stavkom 1. točkom (c) te uredbe, treba tumačiti na način da taj proizvod, čija je namjena uništiti, odvratiti ili učiniti bezopasnima štetne organizme i koji sadržava aktivnu tvar odobrenu provedbenom uredbom Komisije u skladu s člankom 9. stavkom 1. točkom (a) navedene uredbe, nije, samo na temelju činjenice da je odobren, obuhvaćen pojmom „biocidni proizvod” u smislu tog članka 3. stavka 1. točke (a) prve alineje, tako da je na nadležnom nacionalnom sudu da provjeri ispunjava li taj proizvod sve uvjete određene potonjom odredbom kako bi bio obuhvaćen tim pojmom. Međutim, ako je sastav navedenog proizvoda istovjetan sastavu biocidnog proizvoda koji je u zahtjevu za odobrenje te aktivne tvari naveden kao reprezentativan, taj sud mora smatrati da je taj isti proizvod obuhvaćen navedenim pojmom.
      
         (1)  SL C 191, 8. 6. 2020.